《水调歌头 其十四 答霍渭厓论学》
明代·夏言

漫顶伊川帽，徒扣紫阳关。不见宫墙数仞，何处把身安。

着眼岐路差错，举步草茅梗塞，古道竟难还。原无钻孔铁，空慕点颜丹。

大音微，玄酒浊，太羹残。只为多添注脚，翻使六经闲。

信口谈何容易，下手便成颠倒，都不疗饥寒。蹄涔诧沧海，蚁垤笑丘山。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。